CELEX: 32021R0529
Language: lv
Date: 2020-12-18 00:00:00
Title: Komisijas Deleģētā regula (ES) 2021/529 (2020. gada 18. decembris), ar ko izveido regulatīvus tehniskos standartus, ar kuriem Deleģēto regulu (ES) 2017/583 groza attiecībā uz to likviditātes kritēriju robežvērtību un tirdzniecības procentīļu pielāgošanu, ko izmanto, lai noteiktu konkrētiem instrumentiem, kuri nav kapitāla vērtspapīru finanšu instrumenti, piemērojamā instrumenta raksturīgo apjomu (Dokuments attiecas uz EEZ)

26.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 106/47
               
            
         KOMISIJAS DELEĢĒTĀ REGULA (ES) 2021/529
         (2020. gada 18. decembris),
         ar ko izveido regulatīvus tehniskos standartus, ar kuriem Deleģēto regulu (ES) 2017/583 groza attiecībā uz to likviditātes kritēriju robežvērtību un tirdzniecības procentīļu pielāgošanu, ko izmanto, lai noteiktu konkrētiem instrumentiem, kuri nav kapitāla vērtspapīru finanšu instrumenti, piemērojamā instrumenta raksturīgo apjomu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 15. maija Regulu (ES) Nr. 600/2014 par finanšu instrumentu tirgiem un ar ko groza Regulu (ES) Nr. 648/2012 (1), un jo īpaši tās 9. panta 5. punkta trešo daļu,
         tā kā:
         
                     (1)
                  
                  
                     Komisijas Deleģētajā regulā (ES) 2017/583 (2) ir noteiktas pārredzamības prasības, kas piemērojamas obligācijām, strukturētiem finanšu produktiem, emisijas kvotām un atvasinātajiem instrumentiem. Lai nodrošinātu minēto prasību raitu īstenošanu, ar šo deleģēto regulu četru gadu laikā tika pakāpeniski, ik gadu pielāgojot, ieviesta konkrētu pārredzamības robežvērtību piemērošana, sākot no 2019. gada. Šī pakāpeniskā ieviešana ļauj pakāpeniski paplašināt attiecīgo pārredzamības pienākumu piemērošanu. Tas it īpaši attiecas uz “dienas vidējā darījumu skaita” kritēriju, ko izmanto, lai noteiktu obligācijas, kurām ir likvīds tirgus, un tirdzniecības procentīlēm, ko izmanto, lai noteiktu instrumentam raksturīgo apjomu, kurš ļauj piešķirt atbrīvojumu no pirmstirdzniecības pārredzamības pienākumiem.
                  
               
                     (2)
                  
                  
                     Saskaņā ar šo pakāpeniskās ieviešanas pieeju pāreja uz nākamo posmu nenotiek automātiski. Eiropas Vērtspapīru un tirgu iestādei (EVTI) katru gadu ir jāiesniedz Komisijai novērtējums par to, cik lietderīgi ir pāriet uz nākamo posmu. EVTI novērtējumā jāanalizē attiecīgo finanšu instrumentu tirdzniecības apjomu attīstība pašreizējā posmā un jāprognozē iespējamā ietekme, ko pāreja uz nākamo posmu varētu radīt uz pieejamo likviditāti un uz tirgus dalībniekiem. Ja tas ir pamatoti, EVTI kopā ar savu ziņojumu ir jāiesniedz pārskatīts regulatīvais standarts, lai pārietu uz nākamo posmu.
                  
               
                     (3)
                  
                  
                     Savu novērtējumu un pārskatītos regulatīvos standartus EVTI iesniedza Komisijai 2020. gada 23. jūlijā. EVTI secina, ka 0,15 % līdz 0,31 % obligāciju, ko tirgoja laikā no 2018. gada ceturtā ceturkšņa līdz 2019. gada trešajam ceturksnim, tika uzskatītas par likvīdām saskaņā ar S1 posmā piemērojamiem kritērijiem. Pāreja uz S2 posmu nozīmē pieaugumu par aptuveni 50 %. Attiecībā uz instrumenta raksturīgo apjomu EVTI secina, ka 16 % no nosacītā valsts obligāciju un 6 % no citu obligāciju tirdzniecības apjoma notika saskaņā ar atbrīvojumu, kas saistīts ar instrumentam raksturīgo apjomu S1 posmā. Pārejai uz S2 posmu būtu jānodrošina, ka šo atbrīvojumu piemēro mazākam skaitam obligāciju tirdzniecības darījumu.
                  
               
                     (4)
                  
                  
                     Ņemot vērā EVTI veikto novērtējumu, ir lietderīgi pāriet uz S2 posmu, lai noteiktu obligācijas, kurām ir likvīds tirgus, un instrumentam raksturīgo apjomu attiecībā uz obligācijām. Pārejai uz S2 posmu būtu jāuzlabo obligāciju tirgū pieejamās pārredzamības līmenis, neradot negatīvu ietekmi uz likviditāti. Tomēr, ņemot vērā to, ka attiecībā uz citiem instrumentiem, kas nav kapitāla vērtspapīru finanšu instrumenti, EVTI pirmie gada pārredzamības aprēķini ir publicēti tikai šogad, nebija pietiekamu pierādījumu, lai pārietu uz S2 posmu attiecībā uz citām finanšu instrumentu klasēm.
                  
               
                     (5)
                  
                  
                     Tāpēc Deleģētā regula (ES) 2017/583 būtu attiecīgi jāgroza.
                  
               
                     (6)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi EVTI.
                  
               
                     (7)
                  
                  
                     EVTI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, izanalizējusi potenciālās saistītās izmaksas un ieguvumus un lūgusi ieteikumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (3) 37. pantu,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2017/583
            Deleģētās regulas (ES) 2017/583 17. pantu groza šādi:
            
                        a)
                     
                     
                        panta 1. punktu aizstāj ar šādu:
                        
                           “1.   Lai noteiktu obligācijas, kurām nav likvīda tirgus, 6. panta nolūkos un saskaņā ar 13. panta 1. punkta b) apakšpunktā precizēto metodi, pieeju likviditātes kritērijam “dienas vidējais darījumu skaits” izmanto, piemērojot “dienas vidējo darījumu skaitu”, kas atbilst S2 posmam (10 dienas darījumi).”;
                        
                     
                  
                        b)
                     
                     
                        panta 3. punktu aizstāj ar šādu:
                        
                           “3.   Lai noteiktu konkrētam finanšu instrumentam raksturīgu apjomu 5. punkta nolūkā un saskaņā ar 13. panta 2. punkta b) apakšpunkta i) punktā precizēto metodi, piemērojamo pieeju tirdzniecības procentīlei izmanto, piemērojot to tirdzniecības procentīli, kas atbilst S2 posmam (40. procentīle).
                           Lai noteiktu konkrētam finanšu instrumentam raksturīgu apjomu 5. punkta nolūkā un saskaņā ar 13. panta 2. punkta b) apakšpunkta ii), iii) un iv) punktā precizēto metodi, piemērojamo pieeju tirdzniecības procentīlei izmanto, piemērojot to tirdzniecības procentīli, kas atbilst S1 posmam (30. procentīle).”
                        
                     
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 12.6.2014., 84. lpp.
         
         
            (2)  Komisijas Deleģētā regula (ES) 2017/583 (2016. gada 14. jūlijs), ar ko Eiropas Parlamenta un Padomes Regulu (ES) Nr. 600/2014 par finanšu instrumentu tirgiem papildina attiecībā uz regulatīvajiem tehniskajiem standartiem par pārredzamības prasībām tirdzniecības vietām un ieguldījumu brokeru sabiedrībām attiecībā uz obligācijām, strukturētā finansējuma produktiem, emisijas kvotām un atvasinātajiem instrumentiem (OV L 87, 31.3.2017., 229. lpp.).
         
            (3)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).